四賢古風壽帥閫 赤松子
作者：彭止
朝代：宋

paragraphs: 古之得道士，住世詎可期。
吾觀赤松子，宛在神農時。
隨飈欻上下，分職爲雨師。
炎皇女得仙，馭氣常追隨。
帝降以逮王，嬴氏接蒼姬。
更革非一代，隠見不可知。
赤精制六合，子房定王基。
功成應天道，挺身往從之。
名列太玄童，玉女如嬰兒。
願言踵高躅，壽命一如斯。